একধাক্কায় ৪ টাকা দাম বৃদ্ধি বাংলার ডেয়ারির! নেপথ্যে কী কারণ দেখুন

কলকাতা: ধাপে ধাপে বাড়ছিল ঠিকই। কখনও প্রতি লিটারে ১ টাকা। কখনও আবার ২ টাকা। কিন্তু নভেম্বরের শুরুতে বাংলার ডেয়ারির দুধের মূল্যবৃদ্ধি কার্যত বিপ্লব ঘটিয়ে দিয়েছে। নির্দিষ্ট একটি ব্র্যান্ডের দুধের দাম এক লাফে লিটারপ্রতি বেড়ে গিয়েছে ৪ টাকা! এই মূল্যবৃদ্ধির প্রভাব পড়ছে নিম্ন মধ্যবিত্তদের জীবনে এবং চায়ের ছোটখাটো দোকানদারদের উপর।

রাজ্যের দুধের বাজারে বড়সড় ধাক্কা খেল সাধারণ মানুষ। বাংলার ডেয়ারি (Dairy milk) এক লাফে প্রতি লিটার দুধের দাম ৪ টাকা বৃদ্ধি করল। অক্টোবর পর্যন্ত যে সুপ্রিম দুধ ৫৬ টাকায় মিলত, নভেম্বর থেকেই তা পৌঁছে গেল ৬০ টাকায়। এর আগেও ১-২ টাকা করে দাম বাড়লেও, একসঙ্গে ৪ টাকা বৃদ্ধি কার্যত নজিরবিহীন বলেই মনে করছেন ক্রেতা থেকে শুরু করে ব্যবসায়ী মহল।

আরও পড়ুন: ষষ্ঠ দিনে মতুয়াদের আমরণ অনশন, আরও তিনজন হাসপাতালে

বাংলার ডেয়ারির সবচেয়ে ভাল মানের দুধের ব্র্যান্ডের নাম ‘সুপ্রিম’। অক্টোবরে সেই দুধের লিটারপ্রতি দাম ছিল ৫৬ টাকা। এক লাফে নভেম্বরের গোড়ায় সেটা হয়ে গিয়েছে ৬০টাকা। অন্যান্য ব্র্যান্ডেরও দাম বেড়েছে। যেমন ‘তৃপ্তি’র লিটারপ্রতি দাম ছিল ৫২ টাকা। তা বেড়ে হয়েছে ৫৪ টাকা। আবার ‘স্বাস্থ্যসাথী ডবল টোন’ দুধের দাম ছিল ৪৬ টাকা লিটার। সেটা বেড়ে দাঁড়িয়েছে ৪৮ টাকা লিটার। বছর দেড়েক আগে যখন বাংলার ডেয়ারি ‘সুপ্রিম’ ব্র্যান্ডটিকে বাজারে এনেছিল, তখন লিটারপ্রতি তার দাম ছিল ৫০ টাকা। অর্থাৎ, দেড় বছরের মধ্যে সেই দাম লিটারে ১০ টাকা বৃদ্ধি পেয়েছে।

শুধু এই সংস্থার নয়। অন্যান্য বেসরকারি সংস্থার দুধের দামও বৃদ্ধি পেয়েছে এই সময়ে। তবে সরকারি সংস্থার দুধের দামের বৃদ্ধির হার চোখে পড়ার মতো।